b'\n_START_ARTICLE_\nTorshovparken\n_START_SECTION_\nHistorie\n_START_PARAGRAPH_\nTorshovparken ligger p\xc3\xa5 det omr\xc3\xa5det kommunen kj\xc3\xb8pte i 1916 for \xc3\xa5 bygge Torshovbyen. Bygartner Marius R\xc3\xb8hne la frem en plan for park i 1924. Dette var den f\xc3\xb8rste parken i byen som ble anlagt etter en samlet plan av det Parkvesenet som ble opprettet i 1916. _NEWLINE_I 1926 tok Sagene og Torshov lag av Arbeiderpartiet initiativ til \xc3\xa5 f\xc3\xa5 reist en byste av Fernanda Nissen i parken. Midlene til bysten kom for det meste fra konserter p\xc3\xa5 St. Hanshaugen der kunstnere opptr\xc3\xa5dte gratis. Bysten ble avduket da parken ble offisielt \xc3\xa5pnet 13. september 1931._NEWLINE_I 1940 ble Torshovparken tatt i bruk til dyrking av mat for den lokale befolkningen. Fra 1942 ble omr\xc3\xa5der av parken delt ut som private parseller. _NEWLINE_Fra 1946 arrangerte kommunen parkkvelder med konserter i Torshovparken. Sommeren 2007 ble det satt ut offentlig toalett i parken._NEWLINE_I 2006 ga bydelsutvalget tillatelse til restaurantdrift ved paviljongen. Sommeren 2012 ble det oppf\xc3\xb8rt et midlertidig byggverk med tilh\xc3\xb8rende uteservering. Byggverket er oppf\xc3\xb8rt tett opp til musikkpaviljongen og har vakt stor motstand i n\xc3\xa6rmilj\xc3\xb8et. Det ble opprettet en gruppe p\xc3\xa5 Facebook for \xc3\xa5 f\xc3\xa5 fjernet restauranten. Aksjonen fikk st\xc3\xb8tte av ICOMOS Norwegian Scientific Committee on Cultural Landscapes. Ogs\xc3\xa5 Fortidsminneforeningens Oslo og Akershus-avdeling sendte bydel Sagene en uttalelse, (datert 24.6.13). Bygget ble revet h\xc3\xb8st/vinter 2013.'